IN INGEYO co magi kacel ki gin ma gitye ka timone? Gin gitye ka cito i lweny, dok co ma anyim-mi gitye ka wer. Ento in itwero penyo ni: ‘Pingo luwer-ri pe gitye ki pala lucwan kacel ki tong me lweny?’ Wanenu kong.
Yekocapat aye kabaka me ker me kaka aryo pa Icrael. En okwo i kare pa Kabaka Akab ki Jejebel me ker me kaka 10 ma kumalo-ni. Ento Yekocapat obedo kabaka ma kite ber, dok wonne Aca onongo bene obedo kabaka maber. Pi meno jo me ker me kaka aryo ma kupiny-nyi gubedo ki kwo maber pi mwaka mapol.
Ento kombeddi gin mo otimme ma omiyo dano gudoko lwor. Lukwena gukelo lok bot Yekocapat ni: ‘Mony madwong tye kabino ka lweny i komi ma gua ki i lobo Moab, Ammon ki Got Ceir.’ Jo Icrael mapol gucokke i Jerucalem me kwayo kony ki bot Jehovah. Gin gucito i ot pa Lubanga, ci ki kunnu Yekocapat olego ni: ‘Ai Jehovah Lubangawa, wan pe wangeyo gin me atima. Wan pe watwero lweny i kom lwak dul mony man. Wan wakwayo kony ki boti.’
Jehovah owinyo, ci en oweko laticce mo acel otito bot lwak ni: ‘Lweny-nyi pe mewu, ento pa Lubanga. Wun pe wubilweny. Ciku wangwu, wek wunen kit ma Jehovah bilarowu kwede.’
Pi meno odiko orwone Yekocapat owaco bot lwak ni: ‘Wubed ki gen i kom Jehovah!’ En dong oketo luwer i nyim lumonnye, ma gidore anyim kun giwoto ki wero wer pak bot Jehovah. In ingeyo gin mutimme i kare ma guo cok ki dog lweny? Jehovah omiyo lumony ma lukworgi gulwenyo i kin-gi keken-gi. Dong i kare ma jo Icrael guo, lumony ma lukworgi ducu onongo dong guto woko.
Yekocapat onongo pe ryek tutwal me geno Jehovah? Wan wabibedo ryek ka wageno En bene.
1 Luker 22:41-53; 2 Tekwaro 20:1-30.
Peny
- Yekocapat obedo anga, dok en okwo i kare mene?
- Pingo Luicrael gitye ki lworo, dok ngo ma polgi otimo?
- Lagam ango ma Jehovah omiyo pi kwac pa Yekocapat?
- Ngo ma Jehovah otimo ma peya lweny ocakke?
- Pwony ango ma watwero nongo-ne ki bot Yekocapat?
Peny mukene
- Kwan 2 Tekwaro 20:1-30.
Yekocapat onyuto ngo, ma lutic pa Lubanga ma lugen myero gutim ka gurwatte ki jammi ma keto kwo-gi ka mading? (2 Tekwaro 20:12; Jab. 25:15; 62:1)
Kit ma Jehovah kare ducu tiyo ki jo mo me kubo lokke bot jo-ne, jo mene kono ma en tye ka tic kwede i kare-ni? (2 Tekwaro 20:14, 15; Mat. 24:45-47; Jon 15:15)
Ka Lubanga ocako ‘lweny me nino madit pa Lubanga Won Twer ducu,’ kit ma wabibedo kwede bibedo rom ki pa Yekocapat nining? (2 Tekwaro 20:15, 17; 32:8; Yabo. 16:14, 16)
Pi poro jo Levi, lupainia, ki lumicionari gikonyo kor tic me cwalo kwena-ni i wi lobo ducu nining? (2 Tekwaro 20:19; Rom. 10:13-15; 2 Tem. 4:2)